ປະຊາຊົນ ພາກັນຫລົບໜີ ຂະນະທີ່ປາກິສຖານ ຍົກເລີກ ການຫ້າມ ອອກນອກເຮືອນ ເປັນການຊົ່ວຄາວ
ຂ່າວສຳຄັນອື່ນໆ: ສຣີລັງກາກ່າວວ່າ ຕົນຈະເຂົ້າຢຶດ ເຂດຄວບຄຸມ ຂອງພວກກະບົດ ທີ່ຍັງເຫລືອ ພາຍໃນ 48 ຊົ່ວໂມງ; ນັກຂ່າວຣອັກຊານາ ຊາເບຣີ ເດີນທາງອອກຈາກ
ເຈົ້າໜ້າທີ່ປາກິສຖານ ໄດ້ຍົກ ເລີກ ການຫ້າມ ອອກນອກເຮືອນ ເປັນການຊົ່ວຄາວ ໃນເຂດ ຮ່ອມພູ SWAT ທີ່ກຳລັງ ມີການ ສູ້ຣົບກັນ ເພື່ອອຳນວຍໃຫ້ປະຊາຊົນ ຫຼາຍໆພັນຄົນ ພາກັນ ຫລົບໜີ ການສູ້ຣົບ ທີ່ນັ້ນ ກອງທັບ ປາກິສຖານໄດ້ຍົກເລີກ ການຫ້າມ ອອກນອກເຮືອນ ທີ່ເມືອງ MINGORA ຊຶ່ງເປັນ ຫົວເມືອງ ສຳຄັນໃນເຂດ ຮ່ອມພູ SWAT ແລະ ຫລາຍໆເມືອງ ທີ່ຕັ້ງຢູ່ ໃກ້ຄຽງ ເປັນເວລາ 8 ຊົ່ວໂມງໃນ ວັນສຸກ ມື້ນີ້ ປະຊາຊົນຈຳນວນຫລາຍຮ້ອຍ ຄົນ ຊຶ່ງ ສ່ວນໃຫຍ່ແລ້ວແມ່ນພາກັນຍ່າງ ໄດ້ເດີນທາງ ອອກຈາກ ເຂດດັ່ງກ່າວ ໄປຍັງ ສູນອົພຍົບ ທີ່ຕັ້ງຂຶ້ນຢູ່ທາງທິດໃຕ້ ເຈົ້າໜ້າທີ່ ກ່າວວ່າ ມີຫລາຍກວ່າ 834 ພັນຄົນ ໄດ້ພາກັນ ຫຼົບໜີຈາກເຮືອນຊານ ບ້ານຊ່ອງ ຂອງພວກ ເຂົາເຈົ້າ ໃນໄລຍະ ສອງ-ສາມ ອາທິດ ຜ່ານມາທ່າມກາງ ທີ່ມີການ ສູ້ຣົບກັນ ຢ່າງດຸເດືອດ ເພີ້ມໃສ່ ຈຳນວນ 5 ແສນຄົນ ທີ່ໄດ້ພາກັນ ຫລົບໜີ ຄວາມວຸ້ນວາຍ ກ່ອນໜ້ານີ້ ກອງທັບ ປາກິສຖານ ກ່າວ ໃນວັນສຸກມື້ນີ້ວ່າ ຕົນໄດ້ສັງຫານ ພວກຫົວຮຸນແຮງ ທາລີບານ 55 ຄົນ ໃນເຂດ ຮ່ອມພູ SWATໃນໄລຍະ 24 ຊົ່ວໂມງ ຜ່ານມານີ້ ຄວາມຮຸນແຮງ ໄດ້ຣະເບີດຂຶ້ນ ພ້ອມກັບ ການພັງທະລາຍລົງ ຂອງຂໍ້ຕົກລົງ ຢຸດຍິງ ລະຫວ່າງ ຣັຖບານ ແລະ ພວກຫົວຮຸນແຮງ ທາລີບານຊຶ່ງເປັນຜູ້ ຄວບຄຸມ ດິນແດນ ສ່ວນໃຫຍ່ ຢູ່ໃນເຂດ ດັ່ງກ່າວ ຣັຖບານສຣີລັງກາກ່າວວ່າ ຕົນ ຫວັງວ່າ ຈະເຂົ້າຢຶດ ເອົາດິນແດນທັງໝົດ ທີ່ພວກກະບົດ ເສືອທະມິລ ຍັງຄວບຄຸມຢູ່ ພາຍໃນເວລາ 2 ມື້ ໂຄສົກຂອງກອງທັບ ສຣີລັງກາ ກ່າວໃນ ມື້ນີ້ວ່າ ທະຫານ ຣັຖບານ ກຳລັງບຸກ ຄືບໜ້າ ໄປຕາມແຄມຝັ່ງທະເລ ເຖິງແມ່ນ ນາໆຊາດ ໄດ້ຮຽກຮ້ອງ ໃຫ້ມີການ ຢຸດຍິງ ເພື່ອ ອະນຸຍາດໃຫ້ພົລເຮືອນ ຈຳນວນ ຫລາຍໆພັນຄົນ ຫລົບໜີໄປ ກໍຕາມ ຣັຖບານ ສຣີລັງກາ ບໍ່ຮັບພິຈາຣະນາ ການກົດດັນ ຂອງນາໆຊາດ ເພື່ອ ໃຫ້ຢຸດເຊົາ ການບຸກ ໂຈມຕີ ທັງສອງຝ່າຍໃນບັນຫາ ຂັດແຍ້ງ ຕ່າງກໍຖືກ ຕຳໜິ ຕິຕຽນ ຢ່າງໜັກ ທີ່ບໍ່ໄດ້ ໃຫ້ການ ປົກປ້ອງຄຸ້ມຄອງ ພົລເຮືອນ ຈຳນວນ ຫລາຍໆພັນຄົນ ທີ່ໄດ້ຕົກຄ້າງ ຢູ່ນຳ ກອງກຳລັງ ຂອງພວກກະບົດ ໃນເຂດພື້ນທີ່ ທີ່ນັບມື້ ນັບຫຼຸດນ້ອຍ ຖອຍລົງ ໃນພາກເໜືອ ຂອງ ສຣີລັງການັ້ນ ກອງທັບ ສຣີລັງກາ ກ່າວວ່າ ປະຊາຊົນ ອີກ 1 ພັນຄົນ ສາມາດ ຫລົບໜີ ຈາກເຂດຄວບຄຸມ ຂອງ ພວກກະບົດ ໃນວັນສຸກ ມື້ນີ້ ເພີ້ມໃສ່ ຈຳນວນ 3 ພັນ 700 ກວ່າຄົນທີ່ໄດ້ພາກັນ ຫລົບໜີ ໃນມື້ ວັນພະຫັດ ຜ່ານມາ ໂດຍທາງ ທະເລສາບ ໃກ້ໆແຄມທະເລ ນັກຂ່າວອະເມຣິກັນ ທີ່ ຫາກໍ ຖືກປ່ອຍ ອອກຈາກຄຸກເມື່ອໄວໆມານີ້ ໄດ້ເດີນທາງ ອອກຈາກ ປະເທດ ອີຣ່ານແລ້ວ ນາງ ROXANA SABERIໄດ້ເດີນທາງ ໄປເຖິງ ປະເທດ ອອສເຕຣັຽ ພ້ອມກັບ ພໍ່ແມ່ ຂອງນາງ ແລະ ໝູ່ຄົນນຶ່ງໃນຕອນເຊົ້າ ມື້ນີ້ ໂດຍຖ້ຽວບິນ ຈາກສນາມບິນ ອີໝາມ KHOMEINI ໃນນະຄອນຫລວງເຕຫະຣ່ານ ນາງກ່າວຕໍ່ ພວກນັກຂ່າວ ຢູ່ທີ່ ສນາມບິນ ນະຄອນ VIENNA ວ່ານາງມີແຜນການ ທີ່ຈະພັກຜ່ອນ ຫລາຍໆມື້ ທີ່ອອສເຕຣັຽ ທະນາຍຄວາມ ຂອງນາງໃນອີຣ່ານ ກ່າວຕໍ່ ອົງການຂ່າວ ຣອຍເຕີ້ວ່າ ນາງຕັ້ງໃຈ ຈະເດີນທາງ ກັບຄືນ ມາຍັງສະຫະຣັດ ຈາກຢູໂຣບ ນັກຂ່າວ ອະເມຣິກັນ ເຊື້ອສາຍ ອີຣ່ານ ທີ່ຖື ສອງສັນຊາດອາຍຸ 32 ປີ ຄົນນີ້ ໄດ້ຖືກຈັບ ໃນເດືອນ ມັງກອນ ຜ່ານມາ ຂະນະທີ່ ພວມຊື້ເຫລົ້າແວງ ຊຶ່ງເປັນການ ຜິດກົດໝາຍ ໃນອີຣ່ານ ນາງໄດ້ຖືກ ຕັດສິນໂທດວ່າມີຄວາມຜິດ ໃນເດືອນແລ້ວ ຍ້ອນທຳ ການຈາຣະກັມ ຫຼັງຈາກ ທະນາຍຄວາມ ຂອງນາງSABERI ໄດ້ຍື່ນຂໍ ອຸທອນ ຕໍ່ຄຳຕັດສິນ ຂອງສານ ຜູ້ພິພາກສາ ກໍໄດ້ ຫລຸດຜ່ອນໂທດໃຫ້ນາງ ແລະປ່ອຍນາງ ໃຫ້ເປັນ ອິສຣະ ໃນມື້ວັນຈັນ ຜ່ານມານີ້ ເກົາຫລີເໜືອໄດ້ປະ ກາດ ໃຫ້ທຸກສັນຍາ ທີ່ເຂດອຸສາຫະກັມຮ່ວມ ຊຶ່ງ ໄດ້ຮັບ ທຶນກໍ່ສ້າງ ຈາກ ເກົາຫລີໃຕ້ນັ້ນ ເປັນໂມຄະ ການປະກາດ ຂອງ ສື່ມວນຊົນ ທາງການ ເກົາຫລີເໜືອ ໃນມື້ນີ້ ເວົ້າວ່າ ເກົາຫລີເໜືອຈະອອກ ຣະບຽບການໃໝ່ ສຳລັບ ເຂດອຸສາຫະກັມ KAESONG ຕາມລຳພັງ ພຽງຢາງຮຽກຮ້ອງໃຫ້ ບໍຣິສັດຕ່າງໆ ຂອງ ເກົາຫລີໃຕ້ ທີ່ຕັ້ງຢູ່ ໃນເຂດ ອຸສາຫະກັມດັ່ງກ່າວ ຮັບເອົາ ຣະບຽບການໃໝ່ ຫລືບໍ່ ກໍໃຫ້ຍົກຍ້າຍໜີ ຣັຖບານ ເກົາຫລີໃຕ້ໄດ້ສະແດງ ຄວາມເສັຽໃຈ ໃນທັນທີ ແລະເວົ້າວ່າ ຕົນຈະບໍ່ ຍອມຮັບເອົາ ການຍົກເລີກສັນຍາ ຂອງ ເກົາຫລີເໜືອ ເຈົ້າໜ້າທີ່ ເກົາຫລີໃຕ້ ຮຽກຮ້ອງ ໃຫ້ເກົາຫລີເໜືອເປີດການ ເຈຣະຈາ ຫາຣື ກ່ຽວກັບ ເຣື່ອງນີ້ ໃນເດືອນແລ້ວ ເກົາຫລີເໜືອ ແລະເກົາຫລີໃຕ້ ໄດ້ເປີດ ການເຈຣະຈາ ຣະດັບ ຣັຖບານ ກັບຣັຖບານ ເປັນເທື່ອທຳອິດໃນຮອບ ນຶ່ງປີກວ່າໆ ໃນລະຫວ່າງ ການເຈຣະຈານັ້ນ ເກົາຫລີເໜືອ ໄດ້ທວງໃຫ້ ບັນດາບໍຣິສັດ ຂອງ ເກົາຫລີໃຕ້ ທີ່ຢູ່ ໃນເຂດ ອຸສາຫະກັມ ດັ່ງກ່າວ ຂຶ້ນເງິນເດືອນໃຫ້ແກ່ ພວກຄົນງານ ແລະ ຄ່າທຳນຽມ ທີ່ດິນ ທະນາຍຄວາມຂອງ ທ່ານນາງ ອອງຊານ ຊູຈີ ຢືນຢັດວ່າ ທ່ານນາງບໍ່ມີຄວາມຜິດ ໃນການ ລະເມີດຕໍ່ ການກັກ ບໍຣິເວນ ທ່ານນາງ ຂະນະທີ່ ເຈົ້າໜ້າທີ່ຂອງ ຣັຖບານ ທະຫານ ມຽນມາ ພວມກະກຽມ ທີ່ຈະນຳໂຕ ທ່ານນາງ ຂຶ້ນສານ ໃນມື້ວັນຈັນຈະມານີ້ ຜູ້ນຳ ປະຊາທິປະໄຕ ອາຍຸ 63 ປີ ຂອງມຽນມາ ໄດ້ຖືກ ກ່າວຫາວ່າພົວພັນກັບ ເຫດການ ທີ່ປລາດ ຊຶ່ງມີຄົນ ສັນຊາດ ອະເມຣິກັນ ຜູ້ນຶ່ງ ໄດ້ລອຍນ້ຳໄປຫາເຮືອນ ຂອງທ່ານນາງ ທີ່ຕັ້ງຢູ່ ແຄມທະເລສາບ ແລະລັກເຂົ້າໄປ ຫລົບລີ້ຢູ່ຂ້າງໃນ ການກ່າວຫາ ທີ່ວ່ານີ້ ມີຂຶ້ນ ຂະນະທີ່ ການກັກ ບໍຣິເວນ ທ່ານນາງຮອບລ່າສຸດ ພວມຈະ ໝົດອາຍຸລົງ ໃນທ້າຍ ເດືອນນີ້ ທະນາຍຄວາມ KYI WIN ກ່າວວ່າທ່ານນາງ ອອງຊານ ຊູຈີ ບໍ່ໄດ້ເຊີນ ຜູ້ຊາຍຄົນນີ້ ໃຫ້ເຂົ້າໄປ ໃນເຮືອນຂອງທ່ານນາງ ແລະດັ່ງນັ້ນ ທ່ານນາງ ຈຶ່ງບໍ່ມີ ຄວາມຜິດ ຍ້ອນວ່າ ນາຍ JOHNWILLIAM YETTAW ຊຶ່ງເປັນຄົນ ສັນຊາດ ອະເມຣິກັນນັ້ນ ເປັນຜູ້ບຸກລຸກ ລ່ວງລ້ຳ ທະນາຍ ກ່າວຕື່ມວ່າ ທ່ານນາງ ອອງຊານຊູຈີ ບໍ່ໄດ້ລາຍງານ ກ່ຽວກັບ ຜູ້ຊາຍ ຄົນນີ້ໃຫ້ເຈົ້າໜ້າທີ່ຊາບ ຕາມທີ່ໄດ້ ກຳນົດໄວ້ ໃນກົດໝາຍນັ້ນ ກໍຍ້ອນວ່າ ທ່ານນາງບໍ່ຢາກໃຫ້ ມີຜູ້ໃດ ຖືກຈັບ ຍ້ອນທ່ານນາງ ມາເລເຊັຽໃຫ້ການຢືນຢັນ ກ່ຽວ ກັບ ກໍຣະນີທຳອິດ ຂອງເຊື້ອໄຂ້ຫວັດໃຫຍ່ H1N1 ກາຍເປັນ ປະເທດ ລ່າສຸດ ທີ່ໄດ້ຮັບ ຜົນກະທົບ ຈາກການແຜ່ລະບາດ ຂອງພະຍາດ ທີ່ວ່ານີ້ ຖແລງຂ່າວ ທີ່ນຳອອກ ເຜີຍແຜ່ ໃນມື້ນີ້ໂດຍກະຊວງ ສາທາ ຣະນະສຸກ ມາເລເຊັຽ ແຈ້ງວ່າ ນັກສຶກສາ ອາຍຸ 21 ປີ ຄົນນຶ່ງໄດ້ເຂົ້າຮັບ ການປິ່ນປົວ ພະຍາບານ ໃນມື້ວານນີ້ ຫລັງຈາກ ຮູ້ສຶກເປັນໄຂ້ ເຈັບຄໍແລະເຈັບຕົນໂຕ ຜູ້ກ່ຽວ ຫາກໍ ເດີນທາງ ກັບຄືນມາ ແຕ່ ສະຫະຣັດ ນຶ່ງມື້ກ່ອນນັ້ນ ກະຊວງ ສາທາ ຣະນະສຸກ ມາເລເຊັຽ ເວົ້າວ່າ ເວລານີ້ ຄົນເຈັບ ມີອາການທຸ່ນທ່ຽງແລ້ວ ຢູ່ທີ່ ໂຮງໝໍຣັດ SELANGORE ອົງການ ອະນາມັຍໂລກ ປະກາດໃນມື້ວານ ນີ້ວ່າ ເກືອບ 6 ພັນ 500 ຄົນ ມີລາຍງານ ວ່າໄດ້ຕິດ ເຊື້ອໄວຣັສ H1N1ຢູ່ໃນ 33 ປະເທດ ແບລຢ້ຽມ ແລະ ເປຣູ ໄດ້ລາຍງານ ກ່ຽວກັບ ການຕິດເຊື້ອກໍຣະນີທຳອິດ ໃນວັນພະຫັດ ວານນີ້ ແຕ່ອົງການ ອະນາມັຍໂລກ ເວົ້າວ່າ ພະຍາດດັ່ງກ່າວ ຍັງບໍ່ທັນ ກາຍເປັນ ພະຍາດຕິດຕໍ່ ຮ້າຍແຮງເທື່ອ ເຊື້ອໄວຣັສ H1N1ເຮັດໃຫ້ມີ ຜູ້ເສັຽຊີວິດ ແລ້ວ 66 ຄົນ ຢູ່ໃນທົ່ວໂລກ ຊຶ່ງສ່ວນໃຫຍ່ ຂອງພວກທີ່ເສັຽຊີວິດ ແມ່ນຢູ່ ປະເທດ ເມັກຊິໂກ ທີ່ເປັນ ຈຸດສູນກາງໃນ ການແຜ່ຣະບາດຂອງພະຍາດນີ້ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ